钦定古今图书集成/明伦汇编/宫闱典/第074卷 > 《贺皇太子正位表》汪藻
## 钦定古今图书集成/明伦汇编/宫闱典/第074卷 > 《贺皇太子正位表》汪藻

伏审显膺宝册，升位春宫。临轩行旷古之仪，见庙示
承祧之重。恭惟皇太子殿下，分辉宝绪，毓粹睿源。挺
天人岐嶷之资，禀神圣徇齐之教。当周室本支之盛，
独冠百男；宜汉家羽翼之成，无烦四皓。前星外炳，洊
震中潜。某幸列宗枝，喜隆邦本。河润九里，方率族以
依仁；月有重轮，愿登歌而荐祉。